title: "Poetry Slam"
text: "En Poetry Slam es en Wetstrir fan Techters en Skriiwers. Des skel di Teksti salev skrewen haa, en ja skel dit iin \u00f6n en bistemet Tir fuarlees. Di T\u00f6harkers sii leeterhen, hoken ja fuar di Beest hual.\nPoetry Slams jeft et sent di Meren fan di tachentiger Jaaren, diar es \u00f6n Chicago jen \u00fcp di Taacht kemen en maaki sawat. \u00d6n di niigentiger Jaaren es dit uk hent\u00f6 D\u00fctskl\u00f6n kemen, en aliin \u00f6n 2009 heer dit bluat \u00f6n D\u00fctskl\u00f6n aur h\u00f6nert forskelig Plaatsen jefen, hur Poetry Slams maakit uur.\n\nNaam \n\nPoetry Slam es t\u00f6hopset fan di engelsk Uurter poetry (Techting) en slam (Sa fuul \u00fcs slaii, om di Uuren haui).\n\u00d6n di Sport sair em \u00fck \"slam\" fuar \"rocht gur raaket\" of fuar en wichtig Turniir (Sa \u00fcs Grand Slam).\nDat Uurt uur \u00fcp Straatenengelsk uk fuar \"hart Kritik\", en \u00f6n Ameerika uur dit uk diarfuar sair, wan em jen \"platmaaket\" haa.\nIin \u00f6n dat Uurterbok \"Black American English\" fent em sent 1994 uk di Forklaaring: \u201ecompetitive performance\u201c.\n\nDi Naam skel kemen wiis, aurdat Marc Kelly Smith (N\u0113mt h\u00f6msalev \"Slamdaddy\"), di Jerst, wat h\u00f6m sawat \u00fcttaacht heer, olter aaft fan Reporters fraagit uur, hurdeling dit n\u00fc jit, wat hi en sin Frinjer diar maaki.\n\nBoris Preckwitz heer en Bok skrewen, wat Spoken Word & Poetry Slam jit, en diarbenen jeft et en Forskel twesken\nPoetry Slam \u00fcs en literaarisch Fuarstelingsaart,\nSlam \u00fcs en literaarisch Meening en Slam Poetry en \nSlam Poetry \u00fcs Literatuur, wat en Puublikum fuarlesen of fuardrain uur.\n\nHurom en Wetstrir? \n\nHat jeft uk en Iipen Mikro en en Iipen B\u00fc\u00fcni, en em ken en tekst uk jit gans normaal fuarlees.\nBi en Poetry Slam haa di Autooren en Wetstrir.\nDes skel diart\u00f6 n\u00f6\u00f6rigin, dat di Lir beeter henharki, aurdat ja \u00f6n't Jen fan di Fuarsteling sii skel, hoken di Beest es.\nDi Autooren skel diarfan uk mefing, hur di T\u00f6hiirers reagiari en hur'ling jam dat Fuarleesin gifalt. Hat skel uk help, dat di Autooren uk f\u00f6rterhen Lest haa en skriif en drai dit fuar. \nMe Poetry Slams skel uk wat fuar dat Interesi \u00f6n di Aarber fan di Skriiwers d\u00f6nen uur.\n\"Slamdaddy\" Marc Kelly Smith heer si Aart fan di Fuarstelingen sa biskrewen:\n\nEngelsk\nPoetry slam is the competitive art of performance poetry. Established in the mid-80s as a means to heighten public interest in poetry readings, slam has evolved into an international art form emphasizing audience involvement and poetic excellence.\n\nS\u00f6lring\nPoetry Slam es en Wetstrir fan B\u00fc\u00fcnentechters, wat \u00f6n di Meren fan di tachentigerJaaren \u00fcttaacht uuren es, dat di Lir we\u0111er muar Lest haa en harki diaree\u0111er. \u00d6ntwesken Poetry Slam en Konstaart uuren, wat diarfuar bikeent es, dat Techters en T\u00f6harkers interagiari en dat et diar Techtingskonst fan hoogst Niwoo \u00f6nbeeren uur.\n\nHistoorii \u00f6n Sleeswig-Holstiin \nAur di Histoori fan di Poetry Slams jeft et \u00f6n di Sir fan \"Assemble Art\" wat t\u00f6 lees:\nDi jerst Fuarstelingsreegen \u00f6n Sleeswig-Holstiin wiar \u00f6n Kiel, en di sen \u00f6n 1999 bigent uuren. Dat Lokaal wiar di \"Schaubude\", wat t\u00f6 des Tir jit \"Tanzdiele\" n\u0113mt wiar.\n\n2001 es \u00f6n L\u00fcbeck en Fuarstelingsreeg bigent uuren, en dit waarteti tauenhalev Jaaren.\n\u00d6n't Jaar 2005 es em \u00f6n Flensborig bigent. \nBi biiring Slams wiar di Swaarhiar, dat di Autooren bluat fuar jamsalev \"slamt\" haa.\nJa haa noch ek rocht diar\u00f6n taacht en sjuk \u00fc\u0111er Skriiwers. \nAchter en Tir her dat Publikum niin Lest muar en hiir langsen achter disalev Lir.\n\n\u00d6n 2007 k\u0101m da we\u0111er wat muar Leewent bi di Saak: \n\u00d6n Neum\u00fcnster uur en Fuarstelingsreeg bigent, en uk \u00f6n L\u00fcbeck uur dit we\u0111er forsjukt. Des Lop pasiti em wat beeter \u00fcp, dat diar uk Autooren \"fan b\u00fcten\" diart\u00f6 k\u0101m. Sent des Tir giar dit uk \u00f6n L\u00fcbeck gans gur, en dit wukset uk.\n\nFan 2008 \u00f6n heer em \u00f6n Pinneberg, Ahrensburg, H\u00fcsem, Woningstair (S\u00f6l) en forskelig \u00fc\u0111er Staten f\u00f6rter Fuarstelingsreegen bigent.\n\n2008 k\u0101m di Techter Moritz Neumeier (Itzehoe) me hent\u00f6 \"Assemble Art\", wat di miist fan di Fuarstelingsreegen bigenti.\nHi forsjukti dit da uk \u00f6n Itzehoe,en t\u00f6hop me sin Team-Partner Jasper Diedrichsen bigenti hi en taust Reeg \u00f6n Kiel, wat \"Volksb\u00fchne\" jit.\n\nAur di Reegen hen jeft et n\u00fc uk \"Gala-Slams\", sa \u00fcs di \"Iron Slam\", wat jens \u00f6n't Jaar \u00f6n B\u00fcdelsdorf luasgiar.\n\n\u00d6n't hiili L\u00f6n Sleeswig-Holstiin jeft et deling (2011) Fuarstelingsreegen en di Autooren en Poeeten keen enachtler sa laangsem. \n\nSent 2010 uur uk Meester-Wetstriren maaket. Aur't Jaar wiar Kwalifikatsjoonen \u00f6n di forskelig Fuarstelingsplaatsen.\nDat jerst gurt Finaali wiar \u00f6n L\u00fcbeck.\n\n\u00d6n D\u00fctskl\u00f6n sen di Autooren fan Sleeswig-Holstiin bikeent fuar di gur Kwaliteet, wat ja skriif.\nBi di Fuarstelingen sen uk aaftinoch Gasten fan't hiili D\u00fctskl\u00f6n t\u00f6 hiir. \nSa wiar bi di jerst Poetry Slam \u00f6n Muasem en Techter fan Luxemburg diarbi.\n\nPoetry Slams \u00f6n Nuur\u0111friisl\u00f6n en \u00fcp S\u00f6l \nDi Autor Bj\u00f6rn H\u00f8gsdal (Assembe Art) fan Kiel heer \u00f6n Woningstair \u00fcp S\u00f6l me Poetry Slams \u00f6n Nuur\u0111friisl\u00f6n bigent, en dit wiar iin \u00f6n di Galerii \"L\u00e4nge mal Breite\" (\u00d6ntwesken techtmaaket). \nEm skel diart\u00f6 sii, dat Ali Djassemi, hoken \u00fcp S\u00f6l uunet, di Idee \u00f6n't Ail\u00f6n \u0101pbraacht heer, en Bj\u00f6rn heer dit da \"\u00f6nskoowen\" en f\u00f6rtermaaket.\nLeeterhen es dit uk iin \u00f6n di \"Speicher\" \u00f6n H\u00fcsem bigent uuren, wat en Soziokultureli Zentrum es.\nDi Galerii \u00f6n Woningstair uur techtmaakit, en \u00f6n di 28. Mai 2011 wiar di jerst Fuarsteling iin \u00f6n't Muasem H\u00fcs \u00f6n Muasem \u00fcp S\u00f6l.\nDat des Plaats f\u00fcnen uur, diarfuar heer Jens-Uwe Ries fan S\u00f6l masi d\u00f6nen.\n\nEn nii Formaat, wat fan di Poetry Slam kumt, es dat Pensel-Duel.\n\nReferentsen \n\nSpalkonst\nLiteratuur"